Boer (21) in hof nadat hy glo 'mieliedief' skiet | Netwerk24
Deur Alet van der Walt 17 Februarie 2020 14:04
'n Boer (21) van Viljoenskroon verskyn Maandag op aanklag van poging tot moord in die plaaslike landdroshof nadat hy glo 'n "mieliedief" geskiet het.
Brig. Motantsi Makhele, polisiewoordvoerder in die Vrystaat, sê die 16-jarige seun en sy vriende was Woensdag omstreeks 18:00 in 'n mielieland op 'n plaas buite Viljoenskroon toe 'n groep mans op 'n bakkie na bewering op hulle geskiet het. Die kinders wou glo mielies steel.
Die seun is in sy maag getref. Sy vriende het gevlug.
Makhele sê die slagoffer is deur die groep mans op die bakkie gelaai en na bewering aangerand en verneder.
'n Video van die voorval is luidens inligting gemaak.
Die seun is by 'n T-aansluiting naby die plaas afgelaai waar 'n verbyganger hom opgemerk en gehelp het.
Makhele sê hy is in die plaaslike hospitaal behandel, maar later na 'n hospitaal in Kroonstad oorgeplaas.